

**Επίσημο δείπνο ΚΟΑ σε ΑΔΕΑ και Επιτροπή Δεοντολογίας**

Επίσημο δείπνο στην ΑΔΕΑ και στην Επιτροπή Δεοντολογίας παρέθεσε η διοίκηση του Κυπριακού Οργανισμού Αθλητισμού την Τρίτη 28 Φεβρουαρίου 2023. Ο Πρόεδρος του ΚΟΑ Ανδρέας Μιχαηλίδης υποδέχτηκε σε εστιατόριο της Λευκωσίας τα μέλη της Ανώτατης Δικαστικής Επιτροπής Αθλητισμού και της Επιτροπής Δεοντολογίας και Προστασίας του Αθλητισμού, μαζί με τον Αντιπρόεδρο Κωστάκη Κουκκουλλή, τα μέλη του Συμβουλίου Κάλλη Χατζηιωσήφ, Χρίστο Νεοφύτου, Ανδρέα Μυλωνά, Ανδρόνικο Ανδρονίκου, καθώς και την Γενική Διευθύντρια Μαίρη Χαραλάμπους Παπαμιλτιάδη, τον Νομικό Σύμβουλο Σωτήρη Σαμψών και τους Λειτουργούς των Επιτροπών Ανδρέα Μαρκίδη, Πάμπο Δημητριάδη.

Ο Πρόεδρος του ΚΟΑ καλωσόρισε τους καλεσμένους, τους οποίους ευχαρίστησε θερμά εκ μέρους του ΔΣ για τις υπηρεσίες τους προς τον αθλητισμό του τόπου μας, τονίζοντας ότι ο Οργανισμός είναι υπερήφανος για την ανιδιοτελή προσφορά τους. «Ως συμβούλιο είμαστε στη διάθεσή σας για να σας παρέχουμε ό,τι χρειάζεστε ώστε να επιτελέσετε το έργο σας απρόσκοπτα, χωρίς την οποιαδήποτε παρέμβαση», πρόσθεσε ο Ανδρέας Μιχαηλίδης.

Από την πλευρά του ο Πρόεδρος της ΑΔΕΑ Γιώργος Τριανταφυλλίδης εξήρε το έντονο ενδιαφέρον που έχει επιδείξει το ΔΣ του ΚΟΑ υπό την Προεδρία του Ανδρέα Μιχαηλίδη ώστε να μπορεί η ΑΔΕΑ να λειτουργεί με τον καλύτερο δυνατό τρόπο. Ο Πρόεδρος της Επιτροπής Δεοντολογίας και Προστασίας του Αθλητισμού Ανδρέας Καπαρδής ευχαρίστησε την ηγεσία του ΚΟΑ για τη στήριξή της στην Επιτροπή, η οποία εργάζεται για την καταπολέμηση της διαφθοράς.